13. maj 2019

**10 elever fra Tradium Handelsgymnasiet Mariagerfjord får diplom fra Nordjyske Gymnasiers Talentakademi**

**Den 7. maj var der afslutningsceremoni på UCN i Aalborg for 168 elever fra de 18 nordjyske gymnasier, der har deltaget i Nordjyske Gymnasiers Talentakademi 2018/2019. 10 elever fra Tradium Handelsgymnasiet Mariagerfjord fik beviser for deres deltagelse i talentakademiet.**

Jette Rygaard, som er rektor for talentakademiet, bød velkommen til årets dimittender, og understregede i sin tale til eleverne, at talent ikke nødvendigvis er et spørgsmål om at være en specielt højt begavet elev, men derimod en elev som er drevet af nysgerrighed og ved hjælp af flid får de bedst udviklede kompetencer.

**Fake news og robotter**

Eleverne fra Tradium Handelsgymnasiet Mariagerfjord har deltaget i henholdsvis humaniora og business. Fake News, seksualitet og kønsidentitet i det senmoderne samfund er temaer eleverne har arbejdet med på humaniora-sporet. På business har eleverne arbejdet med BRICS-landenes rolle i verden og ny teknologi, herunder bl.a. robotteknologi. Studerende og undervisere på Aalborg Universitet og UCN har undervist og givet eleverne indsigt i arbejdsmetoderne og studiemiljøet på en videregående uddannelse.

**Fællesskab og samarbejde**

Lokalt har Tradium Handelsgymnasiet Mariagerfjord arbejdet sammen med Vesthimmerlands Gymnasium, Støvring Gymnasium, Erhvervsskolerne i Aars og Mariagerfjord Gymnasium om fire lokaldage, hvor eleverne har været samlet for at arbejde sammen om de overordnede temaer. Talentakademiet er en mulighed for at møde andre unge fra andre gymnasier med samme læringslyst, og som tør og har lysten til at række hånden op og deltage i debatten.

**Hvad er Nordjyske Gymnasiers Talentakademi?**

Nordjyske Gymnasiers Talentakademi er et tilbud til talentfulde elever i hele Nordjylland. 18 gymnasier (stx, htx, hhx, VUC og studenterkurser) deltager. Talentakademiet er bygget op om, at talentfulde elever deltager i tre akademidage per semester, hvor både lokale skolebaserede aktiviteter og aktiviteter regionalt i samarbejde med UCN i Aalborg og Aalborg Universitet er på programmet.

Årgang 2018/2019 er 4. årgang.

**Kontakt**

Anette Skovlykke Nielsen

Afdelingschef, Tradium Mariagerfjord

ani@Tradium.dk

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger 500 medarbejdere og underviser 3.200 årselever på syv adresser i Randers, Hobro og Pederstrup. Tradium har en vision om at sætte læring i bevægelse og være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på [www.tradium.dk](http://www.tradium.dk) og følg os på Facebook